Imatralle suunnitellaan toista paloasemaa, myös poliisi mukaan yhteistiloihin

Imatran uuden paloaseman suunnittelusta on solmittu aiesopimus Etelä-Karjalan hyvinvointialueen (Ekhva) ja Valtion toimitiloista vastaavan Senaatti-kiinteistöjen kesken 4.6.2025.

-Suunnittelemme toisen paloaseman rakentamista Imatralle pelastustoimen palvelutasopäätöksen mukaisesti. Tämä uusi asema tullaan näillä näkymin rakentamaan pelastuslaitoksen ja poliisin yhteistilaksi, Ekhvan tekninen päällikkö Sami Turunen kertoo.

Senaatti -kiinteistöt kaavailee vuokraavansa poliisin käyttöön tarvittavat tilat uuden paloaseman tiloista. Suunnittelusta ja rakennuttamisesta vastaa Ekhva. Koko kiinteistön pinta-ala on alustavissa suunnitelmissa noin 2500 bruttoneliötä, mistä poliisille vuokrattaisiin 600 bruttoneliötä.

Kaakkois-Suomen poliisilaitos järjestää toimintojaan vastaamaan nykyisiä tarpeita. Nykyinen Imatran Mansikkalassa oleva poliisiasema on poliisin tarpeisiin liian suuri ja teknisesti ikääntynyt. Tämän vuoksi Kaakkois-Suomen poliisilaitos, Poliisihallitus ja Senaatti -kiinteistöt ovat selvittäneet jo jonkin aikaa tulevaisuuden tilaratkaisua Imatralla.

-Yhteinen, uusi kiinteistö pelastustoimen kanssa olisi poliisille erinomainen toiminnallisesti ja taloudellisesti kestävä ratkaisu. Meille on tärkeää taata henkilöstöllemme työturvalliset ja toimivat työskentelytilat sekä säilyttää jatkossakin kansalaisille keskeiset poliisipalvelut ja poliisin läsnäolo Imatralla ja sen lähialueilla, sanoo Kaakkois-Suomen poliisilaitoksen poliisipäällikkö Ari Karvonen.

Sulattimolle jää vanha paloasema

Uusi paloasema tulee sijoittumaan Piikadun alkupäähän, entisen kalakaupan kohdalle.

Uuteen paloasemaan tulisi sijoittumaan suuri osa pelastuslaitoksen peruspalveluista, ensihoito ja Tainionkosken VPK.

Nykyisen Vuoksenniskalla sijaitsevan paloaseman tiloihin jää osa pelastustoimen ja ensihoidon yksiköitä sekä kalustoa ja näihin tiloihin suunnitellaan sekä toteutetaan tarvittavat muutokset investoinnin yhteydessä.

-Sijainniltaan tämä uusi paloasema täydentää ja vahvistaa pelastustoimen palveluita ja riskiluokka-alueiden saavutettavuutta, pelastusjohtaja Jani Kareinen toteaa

Edellyttää VM:n lainanottovaltuudet

Tällä hetkellä kyse on vasta alustavasta suunnitelmasta. Paloaseman rakentamispäätös edellyttää sitä, että valtiovarainministeriö (VM) myöntää lainanottovaltuuden.

-Mikäli lainanottovaltuus hyväksytään hankkeen osalta, voimme käynnistää tarkemman suunnittelun loppuvuodesta 2025, Sami Turunen toteaa.

Tavoitteena on, että rakentaminen Imatran Korvenkannassa Piikadulla alkaisi kesällä 2026, jolloin rakennus olisi valmis vuoden 2027 loppuun mennessä.

Tilojen toteuttamisesta ja vuokraamisesta poliisille tehdään erilliset päätökset Etelä-Karjalan hyvinvointialueella, Senaatti -kiinteistössä, Poliisihallituksessa sekä tarvittaessa sisäministeriössä ja valtiovarainministeriössä.

Lisätietoja:

Etelä-Karjalan hyvinvointialue, Sami Turunen, tekninen päällikkö, puh. 040 651 1237, sami.turunen@ekhva.fi

Etelä-Karjalan hyvinvointialue, Jani Kareinen, pelastusjohtaja, p. 040 636 1484, jani.kareinen@ekhva.fi

Kaakkois-Suomen poliisilaitos, poliisipäällikkö, Ari Karvonen, p. 0295 435 600, ari.karvonen@poliisi.fi
Senaatti-kiinteistöt aluejohtaja Pasi Haataja,  040 054 3440, pasi.haataja@senaatti.fi

Imatran kaupunki tyytyväinen

Imatran kaupungille aiesopimus on ilouutinen. Yhteistilat varmistavat poliisin säilymisen kaupungissa.

- Tämä on Imatran kannalta erittäin hyvä uutinen ja turvaa poliisin läsnäolon seudulla myös tulevaisuudessa. Omasta puolestani haluan osoittaa lämpimät kiitokset kaikille asiaan vaikuttaneille, sanoo kaupunginjohtaja Matias Hilden.

Artikkeli Imatralle suunnitellaan toista paloasemaa, myös poliisi mukaan yhteistiloihin julkaistiin ensimmäisen kerran DEV Etelä-Karjalan hyvinvointialue.