Rutolan VPK:n Tiina Konsti palkittiin vuoden palokuntanuorisotyöntekijänä

Suomen Pelastusalan Keskusjärjestö (SPEK) on valinnut lappeenrantalaisen Tiina Konstin vuoden 2024 palokuntanuorisotyöntekijäksi. Konsti on SPEK:n uutisen mukaan kasvattanut ja kehittänyt nuorisotoimintaa omassa palokunnassaan Rutolan VPK:ssa aktiivisesti jo vuosien ajan ja lisännyt yhteistyötä muiden toimijoiden kanssa omalla alueellaan.

– Tunnustuksen saaminen tuntuu huikean hienolta ja olen kyllä yllättynyt! En ollut aluksi uskoa asiaa todeksi. Tämä on suuri tunnustus minulle henkilökohtaisesti tekemästäni nuorisotyöstä ja tärkeä kunnianosoitus koko palokunnalle, koska eihän tätä työtä tehdä yksin, iloitsee Rutolan VPK:n nuoriso-osaston johtaja Konsti palokunta.fi-sivustolla.

Tiinan aktiivinen ja innostunut asenne palokuntansa nuorisotoiminnan ja alueellisen yhteistyön kehittämiseen vaikutti palkinnon saajan valintaan.

– Innostun helposti uusista asioista ja pidän työskentelystä nuorten kanssa. Nuorilta oppii paljon ja ”vanhakin” nuortuu heidän joukossaan, Tiina naurahtaa.

Aloitteellista toimintaa

SPEK kertoo uutisessaan, että Tiinan aloitteesta Rutolaan perustettiin varhaisnuoriso-osasto, nuorten toiminta muuttui viikoittaiseksi ja nuoret ovat päässeet osallistumaan erilaisiin tapahtumiin tekemään esimerkiksi turvallisuusviestintää.

– Olemme kasvattaneet ja kehittäneet nuorisotoimintaamme tietoisesti jo vuosien ajan, Tiina kertoo.

– Toiminnan monipuolistaminen ja nuorten vaikutusmahdollisuuksien lisääminen ja osallistaminen ovat edesauttaneet Rutolan nuorisotoiminnan ytimessä olevaa ryhmäytymistä ja me-henkeä, hän jatkaa.

Kuvan lähde: Palokuntaan.fi

Alueellinen yhteistyö ja verkostoituminen tuovat oppia arkeen

Etelä-Karjalassa alueen toimijoiden yhteistyö on aktiivista niin eri sopimuspalokuntien kuin Kaakkois-Suomen Pelastusalanliiton kanssa. Erilaiset harjoitukset lisäävät ryhmätyötaitoja ja opettavat toimimaan erilaisissa tilanteissa.

– Lemin Vpk:n kanssa nuoriso-osastomme tekee tiiviisti yhteistyötä. Pidämme yhteisharjoituksia syksyllä ja keväällä. Lisäksi meillä on oma yhteinen yöharjoitus keväisin Lemillä. Tässä harjoituksessa aikuiset tekevät nuorille ”keikkoja” ja toimivat kuljettajina ja nuoret toteuttavat tehtäviä, kertoo Konsti.

Tiina Konsti pitää verkostoitumista tärkeänä.

–  Palokuntaleireillä ja koulutuksissa on solmittu yhteyksiä eri alueiden nuorisotyöntekijöihin. Koulutuksissa opitut asiat ja palokuntalaisilta saadut vinkit on sovellettu Rutolan VPK:n eri osastojen toiminnassa. Yhteisharjoitusten järjestäminen eri osastojen kanssa on yksi Riihimäen VPK:lta saatu vinkki.

Oppia, ideoita ja uusi verkostoja Tiina rakensi myös syksyllä toimiessaan nuorten johtajakurssin johtajana. Osallistua oli Kaakkois-Suomen Pelastusalanliiton-, Helsingin - ja Uudenmaan Pelastusliittojen alueelta.

–  Kurssin myötä sain paljon uusia ideoita ja verkostot laajenivat, Konsti summaa lopuksi.

Ekhva onnittelee aktiivista Tiinaa palkinnosta. Tiina Konsti työskentelee sisätautien ja kardiologian osastolla K5 toimintayksikön esihenkilönä.

Vuoden palokuntanuorisotyöntekijän valinnan teki Suomen Pelastusalan Keskusjärjestön valtakunnallinen palokuntatoimikunta. Tunnustus jaettiin palokuntanuorten SM-kilpailujen yhteydessä Jyväskylässä lauantaina 17.5.

Nuorisotyöntekijän nimeämisen tarkoituksena on edistää palokuntanuorisotyötä Suomessa, kohottaa palokuntanuorisotyön arvostusta sekä kiittää aktiivisesta toiminnasta.

Aktiivinen aluetoiminta on huomioitu aiemminkin, kun Etelä-Karjalan pelastuslaitos nimitti Tiinan vuoden 2024 sopimuspelastajaksi.

Tiinan luotsaama Rutolan VPK:n nuoriso-osasto valittiin SPEKin Vuoden palokuntanuoriso-osasto -kilpailussa kolmannelle sijalle.

Osa sitaateista on lainattu lähteenä käytetystä SPEK:n uutisesta: https://www.palokuntaan.fi/uutiset/tiina-konsti-on-vuoden-2024-palokuntanuorisotyontekija

Artikkeli Rutolan VPK:n Tiina Konsti palkittiin vuoden palokuntanuorisotyöntekijänä julkaistiin ensimmäisen kerran DEV Etelä-Karjalan hyvinvointialue.