Pelastajan työ on joukkuelaji – lue Jarin uratarina

Jari Pakkanen, pelastaja, Etelä-Karjalan pelastuslaitos

Jari on Etujoukkueessa tiimipelaaja.
– Se on tietyllä tapaa myös välttämättömyys alalla; harvoja tehtäviä pystyy yksin tekemään.
– Tiimin eteen tekeminen näkyy niin, että tulee haettua muidenkin näkemyksiä asioiden hoitamiseen. Vastaavasti ehdotan omia toimintamalleja muiden päätöksen teon tueksi.

OMA TYÖ

Jari Pakkasen työ on hyvin monipuolista ja ennalta arvaamatonta.
– Kun hälytys tulee, silloin lähdetään auttamaan apua tarvitsevaa kansalaista, Pakkanen kuvaa.

Pelastajan työnkuva on monipuolinen. Lähihoitajakoulutuksen työn ohella suorittanut Jari on mukana ensihoidon ringissä, ja tekee välillä töitä sielläkin. Pelastuslaitoksen sammutusyksikkö osallistuu myös tarvittaessa rinnakkain ensihoidon tehtäviin.

Urapolku

Lapsena palokuntanuorissa

Lapsuudessaan Jari harrasti hetken aikaa palokuntanuorisotoimintaa. Nuorisotoiminta tarjoaa näkymiä siitä, millaisia osa-alueita pelastajan työhön kuuluu.

Lukiosta urheiluhierojaksi

Lukion jälkeen Jari kouluttautui urheiluhierojaksi.

Pelastajan tutkinto

Pelastusopistoaikoina Jari palasi taas mukaan sopimuspalokuntatoimintaan. Siihen aikaan toiminnasta puhuttiin vielä vapaaehtoisena palokuntana, tuttavallisemmin VPK:na.

Pelastajan töihin

Jari olisi jo valmistumisen jälkeen halunnut palata juurilleen Etelä-Karjalaan, mutta ura vei ensin valmistumisen jälkeen Kanta-Hämeeseen, Itä-Uusimaalle sekä Etelä-Savoon.
– Jos vertaan näitä eri pelastuslaitoksia keskenään, niin Etelä-Karjalassa asemat sijaitsevat lähempänä toisiaan ja välimatkat ovat täällä lyhyempiä.

Työn ohessa lähihoitajaksi

Etelä-Savossa työskennellessään Jari päätti alkaa opiskella työn ohessa lähihoitajan tutkintoa täydentääkseen osaamistaan.
– Sitten Etelä-Karjalasta tarjottiin sijaisuutta. Olin kuitenkin tuolloin oppisopimusputkessa ja pidin tärkeänä, että opinnot sai myös siirrettyä. Kun opinto-oikeuden siirto Sampoon järjestyi, siirryin takaisin kotikulmille.

"Työ on hyvin pitkälti ryhmätyötä. Huollan juuri parhaillaan työkaverin laitteita.", kertoo Jari Pakkanen.

Miten yhteisöllisyys & Etujoukkue on näkynyt Ekhvalla?

Pakkanen kuvaa, että pelastajan ammatissa töitä tehdään yhdessä ja monipuolisesti.
– Tietynlainen ryhmätyön malli tulee meille jo koulunpenkiltä. Työ tekijäänsä opettaa ja tiimityön malli jalostuu, kun työskentelee erilaisissa ryhmissä, erilaisten ihmisten kanssa ja erilaisilla tehtävillä.

– Jos miettii eroja laitosten välillä, niin kyllähän Karjalassa korostuu suoruus.

Pelastuslaitoksen ja Ekhvan vahvuuksiksi Pakkanen listaa yhteisöllisyyden ja työkaverit ja työnkuvan monipuolisuuden.

"Erilaiset tehtävänkuvaa täydentävät työtehtävät, kuten erikoisvastuut ja lisäkoulutukset, voivat tuoda lisämotivaatiota työhön." kertoo Pakkanen.

Suosittelisin Ekhvaa monipuolisten mahdollisuuksien takia

Yhteisöllisyyden lisäksi Pakkanen pitää vahvuutena ison organisaation tarjoamia monipuolisia mahdollisuuksia.

– Omaan tehtävänkuvaan kuuluu pelastajan tavanomaisten tehtävien lisäksi myös nostolava. Lisäksi toimin vastuukouluttajana CBRNE-vastuualueella ja teen palotarkastuksia.
– Tällaisten täydentävien tehtävien kautta voi löytää uudenlaista motivaatiota työhön, hän kannustaa.

Mahdollisuuksia on myös syventää osaamistaan kiinnostusten kohteiden mukaan.
– Erilaiset lyhytkurssit, omiin vahvuuksiin liittyvät koulutukset tai alipäällystökoulu ovat valintoja, joissa työnantajakin tukee, Pakkanen jatkaa.

Jos Pakkanen kohtaisi alaa harkitsevan nuoren, mitä hän sanoisi?
– Koulujen käyminen kannattaa aina. Itsensä kannattaa pitää hyvässä kunnossa, jos haluaa tämän kortin kääntää. Alaan pääsee tutustumaan eri tapahtumissa ja harrastustoiminnan kautta, ja ainahan voi tulla nykäisemään hihasta!

Tutustu muihin uratarinoihin tästä.

Artikkeli Pelastajan työ on joukkuelaji – lue Jarin uratarina julkaistiin ensimmäisen kerran DEV Etelä-Karjalan hyvinvointialue.