Omavalvonnan osavuosikatsaus nostaa esiin palvelujen kehittämiskohteita ja vahvuuksia

Etelä-Karjalan hyvinvointialueen vuoden 2025 toinen omavalvonnan osavuosikatsaus ajalta touko–elokuu on valmistunut. Se tarjoaa kattavan kuvan siitä, miten palvelut toteutuvat palvelustrategian mukaisesti ja miten niitä kehitetään asukkaiden tarpeisiin vastaamiseksi.

Hoitojonojen seuranta ja kehittämistoimet tuottavat tulosta

Elokuussa erikoissairaanhoitoa yli kuusi kuukautta odottaneita oli Etelä-Karjalassa 8 prosenttia, kun kaikkien hyvinvointialueiden keskiarvo oli 17 prosenttia (THL). Hoitojonojen lyhentämiseksi käynnistettyjen toimenpiteiden vaikutuksia seurataan säännöllisesti osana omavalvontaa.

– Omavalvonnan tulokset osoittavat, että kehittämistoimet näkyvät käytännössä. Keskussairaalan päivystyksen yhteyteen toukokuussa perustetun diagnoosi- ja tarkkailuyksikön toiminta on vähentänyt päivystyksestä erikoissairaanhoidon osastoille siirtyvien potilaiden määrää, kertoo omavalvontapäällikkö Pia Mälkiä hyvinvointialueelta.

Palvelujen kehittämisessä näkyy sekä myönteistä että korjattavaa

Iäkkäiden sosiaalihuollon palveluntarpeen arvioinnin aloittamisessa alle seitsemässä arkipäivässä on tapahtunut heikennystä touko–elokuussa, mutta palvelutarpeen arviointi on tehty muutoin lakisääteisissä aikarajoissa.

Samana ajanjaksona sosiaali- ja terveydenhuollon muistutusten määrä väheni neljänneksellä verrattuna alkuvuoteen. Samalla hyvinvointialue on tehostanut vakavista vaaratapahtumista ilmoittamista valvontaviranomaisille. Molempia seurataan osana omavalvontaa, ja tuloksia hyödynnetään palvelujen kehittämisessä ja turvallisuuden varmistamisessa.

– Omavalvonta tekee näkyväksi sen, missä olemme onnistuneet ja missä voimme vielä parantaa. Tuloksia käytetään aktiivisesti työn jatkuvaan parantamiseen ja vaikuttavuuden arviointiin, Mälkiä kertoo.

Pelastuslaitoksella oma mittaus omavalvonnasta

Pelastuslaitoksen omavalvonnan tulokset aikaväliltä tammi–elokuu 2025 osoittavat, että palvelut on kyetty tuottamaan vähäisiä poikkeamia lukuun ottamatta hyväksytyn palvelutasopäätöksen mukaisesti.

Linkit omavalvontaraportteihin:

Omavalvonnan osavuosikatsaus 2/2025 (Ekhva)

Omavalvontamittaaminen | Etelä-Karjalan pelastuslaitos (pelastustoimi)

Lisätietoja:
Pia Mälkiä, omavalvontapäällikkö, p. 040 651 1877, pia.malkia@ekhva.fi  (sote)

Artikkeli Omavalvonnan osavuosikatsaus nostaa esiin palvelujen kehittämiskohteita ja vahvuuksia julkaistiin ensimmäisen kerran DEV Etelä-Karjalan hyvinvointialue.